text: ডাবল সেঞ্চুরিতে রেকর্ডের পাতায় রোহিত
  ঢাকা, ৩১ মে রোববার, ২০২০ || ১৭ জ্যৈষ্ঠ ১৪২৭
  প্রকাশিত: ১৯:৪৭ ২০ অক্টোবর ২০১৯
  রাঁচিতে সিরিজের তৃতীয় ও শেষ টেস্টে দক্ষিণ আফ্রিকার বিপক্ষে ডাবল সেঞ্চুরি করলেন ভারতের ওপেনার রোহিত শর্মা। টেস্ট ক্যারিয়ারে এ প্রথম ডাবল সেঞ্চুরির স্বাদ নিলেন তিনি। ফলে বিশ্বের চতুর্থ ব্যাটসম্যান হিসেবে টেস্ট-ওয়ানডে ফরম্যাটে ডাবল সেঞ্চুরির মালিক হলেন হিটম্যান।
  এর আগে এ তালিকায় নাম তুলেছিলেন ভারতের সাবেক মাস্টার ব্লাস্টার ব্যাটসম্যান শচীন টেন্ডুলকার,বীরেন্দ্র শেবাগ ও ওয়েস্ট ইন্ডিজের ক্রিস গেইল।
  রোহিতের এ ডাবল সেঞ্চুরিতে রেকর্ডের মালিক হলো ভারত। চলতি সিরিজে ভারতের ব্যাটসম্যানরা তিনটি ডাবল-সেঞ্চুরির করলেন। প্রথম টেস্টে ওপেনার মায়াঙ্ক আগারওয়াল ও দ্বিতীয় টেস্টে অধিনায়ক বিরাট কোহলি ডাবল-সেঞ্চুরি করেছিলেন। আর এ ম্যাচে এসে ডাবল সেঞ্চুরির স্বাদ নিলেন রোহিত। এ প্রথম কোনও টেস্ট সিরিজে ভারতের ব্যাটসম্যানরা তিনটি ডাবল সেঞ্চুরি করলেন।
  গতকাল টেস্টের প্রথম দিন সেঞ্চুরি করে ১১৭ রানে অপরাজিত ছিলেন রোহিত। ছক্কা মেরে সেঞ্চুরি পূর্ণ করেছিলেন তিনি। সেঞ্চুরির মতো ডাবল-সেঞ্চুরিও ছক্কা মেরে পূর্ণ করেন ডানহাতি ওপেনার। ভারতের টেস্ট ইতিহাসে প্রথম ব্যাটসম্যান হিসেবে ছক্কা মেরে ডাবল সেঞ্চুরি পূর্ণ করেন তিনি।
  ছক্কায় ডাবল সেঞ্চুরি পূর্ণ করে টেস্ট ক্যারিয়ারের ৫০তম ছক্কা পূর্ণ করেন রোহিত। এ ইনিংসে ২৮টি চার ও ৬টি ছক্কায় ২৫৫ বলে ২১২ রানে আউট হন তিনি। ফলে চলমান সিরিজে তার ছক্কার সংখ্যা দাঁড়ালো ১৯টি। একটি টেস্ট সিরিজে সবচেয়ে বেশি ছক্কার বিশ্বরেকর্ড এটি।
  চলতি সিরিজে ইতোমধ্যে ৫২৯ রান করেছেন রোহিত। ভারতের পঞ্চম ওপেনার হিসেবে এক সিরিজে পাঁচ শতাধিক রানের রেকর্ড গড়েছেন তিনি। এর আগে সুনীল গাভাস্কার, বীরেন্দ্র শেবাগ, ভিনু মানকড় এবং বুধি কুন্দেরান এক সিরিজের অন্তত পাঁচ শতাধিক রান করেছিলেন।